text: Hvorfor blev de dræbt? 
  18 august 2011 kl. 06.23
  Motivet er den ubekendte faktor, når sagen om dobbeltdrabet i Møgeltønder begynder ved Retten i Sønderborg.
  Hvorfor blev den 68-årige Elke Ibsen Mamsen og hendes 42-årige søn Hans dræbt på deres landejendom ved Møgeltønder den 17. september 2010?
  Anklagemyndigheden hævder, at to mænd på henholdsvis 33 og 26 år stod bag forbrydelserne, der fandt sted om natten mellem klokken 03.00 og 05.15.
  
  Anklage: Dræbt med kniv 
  Mor og søn blev ifølge anklageskriftet stukket adskillige gange i brystet og i ryggen, ligesom de blev skåret i halsen. Den 33-årige, der var genbo til de dræbte, førte kniven, mens den 26-årige så passivt til og senere bortskaffede kniven.
  
  Næppe tyveri 
  Landejendommen, hvor drabene fandt sted, var ulåst, og derfor kunne de to tiltalte let komme ind. Men hvad, der fik dem til at gøre, som de gjorde, er stadig uvist.
  Det er dog næppe tyveri, da der efterfølgende ikke manglede noget på gården.
  
  Tidligere soldat 
  Den 33-årige, der er tidligere soldat, har erkendt medvirken til drabene, mens den 26-årige nægter at kende til forbrydelserne.
  Der er afsat fem retsdage til sagen, hvor dommen ventes afsagt fredag den 26. august.
  